Ján Hučík

**Zamyslenie sa nad pojmom INKLÚZIA**

***„Nie je umením povyšovať sa nad iných, o ktorých si myslíme, že sú odlišní, umením je nerobiť rozdiely.“***

Pre nás je bežné napísať email, vyjsť na piate poschodie, počuť hlas našich milovaných. To je veľký dar a my si ho mnohokrát neuvedomujeme. Žijeme s klapkami na očiach a nevšímame si potreby ostatných. Sme voči iným ľahostajní. Žijeme hektický život a pokiaľ sa nám alebo niekomu z našich blízkych nestane nejaké nešťastie, ktoré s nami zamáva, nevieme sa zastaviť. Nevieme byť empatickí, tu máme na mysli neriešenie a vyhýbanie sa problémom, ktoré sa nás bytostne nedotýkajú.

Byť iným je, ešte aj v tomto 21. storočí, pre majoritné obyvateľstvo dosť nepochopiteľné a často neprijateľné. Dá sa to vidieť na ulici, vo vlaku, v autobuse. Všade okolo nás. Sme akceptovaní spoločnosťou, ale aj ľudia s postihnutím takisto chcú byť rovnako akceptovaní s právom na rovnaký prístup k vzdelaniu, na šport, na aktívne využívanie voľného času, na prácu a zamestnanie, na využitie adekvátnych sociálnych služieb a úspešného zapojenia do spoločnosti, na kvalitu života. Jednou z možností ako odstrániť alebo vyrovnať stále existujúce rozdiely je inklúzia. Pojem inklúzia je často skloňovaným pojmom v rámci vzdelávania deti so zdravotným postihnutím. V prvom rade sa chápe, ako rovnaké právo na vzdelávanie pre všetky deti, ale samozrejme aj dospelých. Lechta (2010) vymedzuje inklúziu ako odlišnú, novú a vyššiu kvalitu, pretože pri tomto edukačnom procese sa už heterogenita z princípu chápe ako normalita. V súčasnosti sa u nás, ale aj v zahraničí môže chápať inklúzia ako trojdimenziálna. Z prvého hľadiska ju môžeme chápať tak, že sa stotožňuje s integráciou. Druhé hľadisko poukazuje na to, že inklúzia je akási “vylepšená integrácia” a tretie hľadisko berie inklúziu ako nový, kvalitnejší prístup k deťom so zdravotným postihnutím, ktorý je rozdielny od integrácie (Horňáková in Lechta, 2010). **Inkluzívne smerovanie si** vyžaduje akceptovanie transnormality, kde škola bez postihnutých nie je normálna. Resman (2003) túto situáciu výstižne pomenoval vetou: „Vstúp aký si ”. Inklúzia vychádza z vnútorného presvedčenia a nie len z tolerancie ako pri integrácii (Balažová, 2011). Cieľom inkluzívneho vzdelávania NIE je odstrániť rozdiely medzi žiakmi, ale umožniť, aby žiaci s rozličnými schopnosťami, zručnosťami, postihnutím či narušením tvorili spoločnú vzdelávajúcu sa skupinu. Základom fungovania je rešpektovanie ľudských práv, akceptovanie individuality osobnosti vo vzdelávaní celej skupiny a  taktiež celou skupinou. Keďže koadaptácia je jednou z charakteristík inkluzívného vzdelávania, potom je dôležité, aby sa do tohto procesu zapájali nie len intaktní žiaci, ale aj žiaci s postihnutím či narušením, alebo nadaním t.j. žiaci so špeciálnymi výchovno-vzdelávacími potrebami. Takíto žiaci sa nemôžu spoliehať na to, že sa im všetko a všetci budú neustále ponúkať, ale musia byť sami z časti aktívni a samostatní, aby sa dokázali do istej miery prispôsobiť podmienkam skupiny, triedy, spoločnosti.

Inkluzívne vzdelávanie prináša so sebou pozitíva aj negatíva, o ktorých sa pomerne často za posledných pár rokov diskutuje. Čo sa týka zásad inkluzívneho vzdelávania, nie sú doposiaľ skoncipované. Tak, ako vzdelávanie intaktných detí, aj vzdelávanie deti so špeciálnymi výchovno-vzdelávacími potrebami vyžaduje isté podmienky, stratégie, materiálne vybavenie, odborné pedagogické kompetencie učiteľov, aby pedagogický proces prebiehal podľa určitých noriem, aby všetky deti nadobudli potrebné kompetencie. Nevyhnutnou súčasťou inkluzívného vzdelávania je aj plnenie istých zásad.

Na základe preštudovanej odbornej literatúry, zákonov a vyhlášok sme skoncipovali tieto zásady, ktoré podľa nás vyplývajú z podstaty inkluzívného vzdelávania. Sú zamerané nie len na potreby deti so špeciálnymi výchovno-vzdelavacími potrebami, ale aj na pedagogických a nepedagogických zamestnancov, na spoluprácu školy a rodiny, materiálno-technické zabezpečenie, legislatívu a odborných pracovníkov:

1. **Zásada etického prístupu:**

Požiadavka naznačuje uvedomenie si, že postihnutie či narušenie predstavuje len časť osobnosti žiaka a nemalo by ísť o nálepkovanie (labeling). Etický prístup v sebe zahŕňa požiadavku na dodržiavanie práv dieťaťa. Podľa etického prístupu už nenazývame integrovaných žiakov *,,postihnutý žiak/narušený žiak”* ale ,,*žiak s postihnutím/žiak s narušením*“ alebo v tomto prípade *„žiak so špeciálnymi výchovno-vzdelávacími potrebami“.*

1. **Zásada legislatívy**

Vyjadruje požiadavku poznať všetky legislatívne podmienky týkajúce sa žiakov so špeciálnymi výchovno-vzdelávacími potrebami (Z.z. 245/2008, vyhláška č. 320/2008, vyhláška č. 325/2008, vyhláška č. 323/2008, vyhláška č. 322/2008). Tvorbu takých legislatívnych noriem, ktoré v súlade s európskou legislatívou vytvárajú podmienky príležitostí a rovnosti v zaobchádzaní.

1. **Zásada redukcie**

Hovorí o tom, že do jednej triedy sa spolu s intaktnými žiakmi zaraďujú žiaci so špeciálnymi výchovno-vzdelávacími potrebami, a to z dôvodu zvýšenej náročnosti organizácie vyučovacej hodiny a prípravy príslušnej dokumentácie.

1. **Zásada asimilácie**

Pojednáva o splývaní žiakov so špeciálnymi výchovno-vzdelávacími potrebami s intaktnými žiakmi alebo s hlavným prúdom spoločenského diania. Pedagóg je povinný oboznámiť intaktných žiakov so skutočnosťou prítomnosti žiaka so špeciálnymi výchovno-vzdelávacími potrebami, a napomáhať ku skutočnému začleneniu sa takéhoto žiaka do kolektívu triedu, či skupiny.

1. **Zásada rovnoprávnosti a dôstojnosti**

Vysvetľuje požiadavku prijatia skutočnosti, že každý žiak (aj žiak so špeciálnymi výchovno-vzdelávacími potrebami) je jedinečná bytosť,  má rovnaké práva na vzdelávanie, bez rozdielov na rasu alebo iné špeciálne potreby.

1. **Zásada proporcionality**

Táto zásada zachytáva požiadavku využívať pri edukácii všetkých žiakov rovnaké metódy a zásady. Zameraním sa na pozitíva žiaka, to v čom je dobrý a aj prostredníctvom toho vytvárať vhodnú klímu v triede a vzájomné prijatie.

1. **Zásada komplexného rozvoja žiaka**

Znamená, že pedagóg má rozvíjať všetky stránky osobnosti žiakov a nezameriavať sa len na tie stránky (*rozvoja)*, ktoré sú v norme. Poskytuje žiakovi so špeciálnymi výchovno-vzdelávacími potrebami pomoc na uľahčenie jeho vstupu do celkového edukačného procesu.

1. **Zásada pozitívnosti**

Požiadavka v sebe zahŕňa hľadanie a rozvíjanie silných stránok dieťaťa, vďaka ktorým môže dosiahnuť lepšie výsledky v iných oblastiach. Vyžaduje uplatňovanie pozitívnej motivácie, stimulácie a hodnotenia

1. **Zásada individuálnosti**

Dôležitú úlohu v tejto požiadavke zohráva skutočnosť individuálneho pristupovania k žiakovi so špeciálnymi výchovno-vzdelávacími potrebami, nie však na úkor intaktných žiakov. Pre žiaka so špeciálnymi výchovno-vzdelávacími potrebami musí byť vypracovaný individuálny vzdelávací program, ktorý vypracúva učiteľ v spolupráci so špeciálnym pedagógom a školským zariadením výchovného poradenstva a prevencie a v neposlednom rade aj rodiča. O obsahu individuálneho vzdelávacieho programu musí byť oboznámený (*aj)* zákonný zástupca žiaka a pedagógovia, ktorí prichádzajú do kontaktu so žiakom so špeciálnymi výchovno-vzdelávacími potrebami. Individuálny vzdelávací program obsahuje základné informácie o žiakovi, o jeho špeciálnych potrebách, učebných postupoch a učebných plánoch, osnovách, o spôsobe hodnotenia a klasifikácie, úpravách prostredia, špeciálnych a kompenzačných pomôckach a ďalších špecifikách.

1. **Zásada konzultácie**

Požiadavka osvetľuje využívanie konzultácií pedagógom, pomoci a spolupráce so špeciálnym pedagógom a inými odborníkmi, čiže ide o kooperáciu a vymieňanie si skúseností pedagógov a iných profesionálov. Ale i konzultácií so zákonnými zástupcami, t.j. aj ich metodickým usmerňovaním edukačnej pomoci žiakovi so špeciálnymi výchovno-vzdelávacími potrebami.

1. **Zásada asistencie/výpomoci**

Táto požiadavka vyžaduje zavedenie a komplexnú prípravu špecializovaných asistentov, ktorí podporujú proces vzdelávania žiakov so špeciálnymi výchovno-vzdelávacími potrebami. Títo profesionáli podporujú pedagógov pri prekonávaní komunikačnej bariéry žiakov, pri spolupráci s rodinou alebo vždy, keď je nevyhnutná zvýšená starostlivosť o týchto žiakov. V priamej edukačnej činnosti napomáhajú v minimalizácii dopadu postihnutia, naručenia či poruchy žiaka pri nadobúdaní a osvojovaní si primeraných vedomostí a zručností v rámci individuálneho vzdelávacieho programu.

1. **Zásada flexibilnosti**

Podstata zásady vyplýva z toho, že pedagóg by mal vo vyučovacom procese flexibilne reagovať na potreby žiaka so špeciálnymi výchovno-vzdelávacími potrebami, využívať vhodné metódy, postupy, formy a prostriedky na uľahčenie vzdelávania. V rámci flexibilnosti je možné využiť štátne vzdelávacie programy, s alternatívou využitia voľného počtu hodín na špecifické predmety pre žiakov so špeciálnymi výchovno-vzdelávacími potrebami. Zriaďovatelia a riaditelia škôl môžu do svojho Školského vzdelávacieho programu zapracúvať tieto špecifické predmety v rámci školskej inklúzie. Tieto predmety rozširujú a prehlbujú obsah základných predmetov.

1. **Zásada materiálneho zabezpečenia**

Táto požiadavka naznačuje, že škola a pedagóg vo vyučujúcom procese majú zabezpečovať prítomnosť kompenzačných, špeciálnych pomôcok a vytvoriť vhodné vonkajšie podmienky na vzdelávanie (bezbariérové vstupy, úprava tried, osvetlenie atď.).

1. **Zásada kontroly a tvorby**

Vytvorenie špecializovanej a nezávislej komisie (so silným personálnym odborným zabezpečením), ktorá sa zameriava na tvorbu a kontrolu profesijných štandardov ako normatívov, resp. predpisov alebo pravidiel na výkon pedagogickej práce pri vzdelávaní žiakov so špeciálnymi výchovno-vzdelávacími potrebami. A v neposlednom rade, aby táto špecializovaná a nezávislá komisia zabezpečovala taktiež kontrolu pri tvorbe a zostavovaní IVP a samozrejme aj kontrolu pri jeho plnení.

1. **Zásada odbornosti**

Vyslovuje požiadavku na pripravenosť a erudovanosť pedagógov z perspektívy vzdelávania žiakov so špeciálnymi výchovno-vzdelávacími potrebami a ich zaradenie medzi intaktných žiakov. Požiadavka zahŕňa aj odbornosť v oblasti pedagogiky, špeciálnej pedagogiky, psychológie (hlavne vývinovej psychológie).

1. **Zásada pozitívneho prostredia**

Vyjadruje vytvorenie príjemnej klímy v procese vyučovania pre všetkých žiakov. Vhodné podmienky zabezpečujú pozitívnu atmosféru, spoluprácu v triede a dobré interaktívne vzťahy (žiak- žiak, žiak- učiteľ, učiteľ- rodič žiaka so ŠVVP).

1. **Zásada primeranosti**

Podstatou zásady primeranosti je podávanie informácií a vykonávanie činnosti primerané nielen veku, ale aj schopnostiam, predpokladom a možnostiam žiaka so špeciálnymi výchovno-vzdelávacími potrebami zo strany pedagóga. Táto požiadavka oboznamuje aj o potrebe a používaní postupov a pomôcok, ktoré umožňujú každému žiakovi pracovať vo vyhovujúcom tempe nielen tempe, ale i obsahu, rozsahu edukačných úloh . Žiakovi so špeciálnymi výchovno-vzdelávacími potrebami sa majú v prípade potreby poskytnúť alternatívne činnosti a pomôcky.

1. **Zásada názornosti**

Požiadavka v sebe zahŕňa pedagógove podávanie informácií žiakovi so špeciálnymi výchovno-vzdelávacími potrebami a intaktnými žiakmi názorne tak, aby sa im vryli do pamäte a pedagóg ich môže prevádzať tak, aby ich žiaci vnímali všetkými zmyslami.

Využívanie názorných pomôcok v procese vyvodzovania učiva, multisenzorickým pôsobením.

1. **Zásada spätnej väzby**

Spĺňanie požiadavky si vyžaduje poskytovanie spätnej väzby, ktorá má byť nielen pozitívna, ale aj negatívna. Ak žiak urobí chybu, pedagóg mu má vysvetliť, kde ju spravil a následne žiakovi vysvetliť učivo a pomôcť mu chybu napraviť. Po negatívnej spätnej väzbe musí nasledovať niečo pozitívne a povzbudzujúce. Spätná väzba ako zistenie pochopenia preberaného učiva žiakom.

1. **Zásada hodnotenia**

Vyjadruje potrebu využívania odmien (vo zvýšenej miere) a taktiež využívanie slovného hodnotenia na základe odporúčanie špeciálno-pedagogického poradenstva a prevencie (aj za malý pokrok má pedagóg žiaka pochváliť). Výkon žiaka by mal byť meraný skôr na základe objektívnych kritérií ako porovnávaním (komparáciou) s ostatnými. Táto požiadavka má veľkú motivačnú funkciu. Uplatňovať priebežné hodnotenie, hodnotenie aj čiastkových výkonov, hodnotenie nezakladať len na písomných prácach 1/4 rok, 1/2 rok, 3/4 rok, preferovať a uplatňovať formu preverovania vedomostí, ktorá je pre žiaka výhodnejšia – ústna – písomná), v hodnotení uplatňovať toleranciu.

Zdieľame názor, že v prvom rade by mala platiť pre všetkých ľudí jedna všeobecná zásada, bez ktorej nebude fungovať ani spoločnosť ako taká. Každý by mal mať na mysli jednu zásadnú myšlienku: „Všetci sme si rovní ...”

Snaha podpory inkluzívneho vzdelávania v Slovenskej republike a mnohých krajinách často naráža na systémové bariéry/prekážky, ktoré výrazne nepriaznivo ovplyvňujú realizáciu v súčasnosti tak dôležitého prístupu k vzdelávaniu. V prvom rade je nevyhnutné zmeniť celkový pohľad a nazeranie na heterogénnosť, resp. odlišnosť v našej spoločnosti. Až následne je možné uvažovať o tom, aby každé dieťa málo možnosť poznať a spoznávať priamo v realite cestu k inklúzii. Je zaujímavé uvažovať nad myšlienkou, ako bude školstvo vyzerať po zavedení integrácie do našich škôl. V jednej triede sa budú spolu vzdelávať žiaci priemerní, žiaci s individuálnymi výchovno-vzdelávacími potrebami a taktiež nadaní žiaci. Učiteľ sa bude snažiť zefektívniť svoju prácu, no vo väčšine prípadov vytvorí z triedy „šedý priemer“. Pri veľkej snahe učiteľa je možné, že žiaci s výchovno-vzdelávacími potrebami sa dostanú na priemernú úroveň. Ale kam sa dostanú „nadaní“ žiaci? Nespadnú do spomínaného „šedého priemeru“? Je reálne venovať sa všetkým žiakom, aby sa u každého z nich objavil ich potenciál, keď sú v skupine „slabí“ aj „silní“ ? Spriemerovaním sa vychová generácia, ktorá nebude schopná kriticky myslieť a zodpovedne sa postaviť k problémom. Všetko však ukáže čas a úsilie vynaložené na zmenu, ktorá je nevyhnutná pred samotným inklúzívnym vzdelávaním.

**Bibliografické zdroje:**

BALÁŽOVÁ, J.2011. Inkluzívny trend a otázka opodstatnenosti existencie špeciálnych škôl v súčasnosti. In: *Pedagogické rozhľady.* ISNN 1335-0404, 2011, roč. 20, č.2, s. 1

LECHTA, V(ed.). 2010. Transdiciplinarne aspekty inkluzivnej pedagogiky. EMITplus s. r. o. Trnava, 2010. s. 321 ISBN 978-970623-2-3

LECHTA, V. 2012. *Výchovný aspekt inkluzívnej edukácie a jeho dimenzie*. Bratislava: IRIS, 2012. 370 s. ISBN 978 – 80- 89256-89-1

LECHTA, V. 2010. *Základy inkluzivní pedagogiky.* Praha : Portál, 2010. 435 s. ISBN 978-80-7367-679-7.

PETLÁK, E. 2004. *Všeobecná didaktika.* Bratislava : IRIS, 2004. 311 s. ISBN 80-89018-64-5.

Vyhláška č. 320/2008 Z. z. Ministerstva školstva Slovenskej republiky z 23. júla 2008 o základnej škole

Vyhláška č. 322/2008 Z. z. Ministerstva školstva Slovenskej republiky zo 6. augusta 2008 o špeciálnych školách

Vyhláška č. 323/2008 Z. z. Ministerstva školstva Slovenskej republiky zo 6. augusta 2008 o špeciálnych výchovných zariadeniach

Vyhláška č. 325/2008 Z. z. Ministerstva školstva Slovenskej republiky zo 6. augusta 2008 o školských zariadeniach výchovného poradenstva a prevencie

Zákon NR SR č. 245/2008 Z. z. *o výchove a vzdelávaní (školský zákon) a o zmene a doplnení niektorých zákonov*